Martin Henriksen (DF), 2011-04-12:
Det giver jo god mening, når der kommer en udlænding til det danske samfund, at man har en sikkerhed for, at den person, som vedkommende bliver familiesammenført med, også stiller nogle penge til rådighed for det offentlige, hvis det skulle være, at den, der er kommet til Danmark, har behov for at få ydelser udbetalt fra det offentlige.
Det er sådan set det, der er logikken bag det, og den logik synes jeg ligger forholdsvis lige for.
Så synes jeg, der er noget, der er helt bemærkelsesværdigt, og det er, at man fra venstrefløjens side jo sådan set siger, at det er forkert, hvis vi stiller krav til udlændinge, der kommer til Danmark.
Det er jo det, man siger, og det synes jeg da er bemærkelsesværdigt.
Er der noget galt i, at man opstiller et kriterium, der siger, at hvis du i det land, som du kommer fra, f.eks. har haft et arbejde, har uddannet dig eller har erhvervet nogle bestemte sprogkundskaber, så tæller det med på den positive side, hvis du ønsker at blive gift med en i Danmark?
For hvis vi stiller de krav op, har vi jo en større sikkerhed for, at den udlænding, der kommer til Danmark og bliver gift med en dansker eller en anden udlænding i Danmark, kan gå ind på arbejdsmarkedet og kan bidrage positivt til det danske samfund.
Vi ved jo altså af bitter erfaring lært – det har vi set – at der igennem rigtig mange år, frem til 2002, via familiesammenføringsreglerne har fundet en indvandring sted, som har gjort, at vi i dag bl.a. desværre står med nogle økonomiske udfordringer, og det er jo det, som vi tager hånd om.
Det har vi gjort løbende, og det er så det, vi fortsætter med.
Jo, men altså helt ærligt.
Uanset hvad jeg siger fra denne talerstol, ved vi jo godt, at fru Astrid Krag aldrig nogen sinde vil lade sig overbevise om, at det er rimeligt at stille krav til dem, der kommer til det danske samfund udefra.
Og i forhold til sikkerhedsstillelsen har jeg bare svært ved at se, hvad det er, der skulle være galt i, at vi ønsker en sikkerhed for, at når man får en ægtefælle til Danmark, er der også lige præcis den nødvendige økonomiske sikkerhed, der gør, at hvis det er sådan, at den udlænding kommer til at ligge det danske samfund til last, er der også nogle penge, som er stillet til rådighed for det offentlige, og som man kan trække på.
Det er jo det, der er hensigten bag, og det er da sådan set meget rimeligt.
Så vil jeg også bare igen sige: Det skal selvfølgelig være sådan, at hvis man tager ud i den store verden og finder en og bliver forelsket og bliver gift, og man ønsker at bo i Danmark, og det kan jeg godt forstå, hvis man vil, så er det da helt, helt rimeligt – det er jo det grundlæggende, og det kunne også være dejligt, hvis man kunne have sådan en principiel debat om, hvad udlændingepolitikken skulle bygge på – at når udlændinge kommer til Danmark, stiller vi fra det danske samfunds side nogle krav op om, at de, der så kommer til Danmark, også bidrager positivt til det danske samfund, eksempelvis går ud på arbejdsmarkedet.
Og hvis man i sit hjemland har været ude på arbejdsmarkedet, og hvis man i sit hjemland f.eks. har taget en uddannelse, taler det jo for, at man også, når man kommer til Danmark, kan bidrage positivt til det danske samfund.
Hvorfor har man så meget imod, at vi stiller krav til dem, der kommer til Danmark?
Jeg fatter det ikke.